শিশু দাসত্ব

**শিশু দাসত্ব** বলতে এমন এক পরিস্থিতি বোঝায়, যেখানে শিশুদের দাসের মতো অমানবিক ও শোষণমূলক পরিবেশে কাজ করতে বাধ্য করা হয়। যদিও আইনগতভাবে দাসপ্রথা অনেক আগেই বিলুপ্ত ঘোষণা করা হয়েছে, তবুও বর্তমান বিশ্বের বিভিন্ন স্থানে অসংখ্য শিশু এমন নিষ্ঠুর পরিণতির শিকার হয় বলে রিপোর্ট করা হয়েছে। আধুনিক দাসত্বের শিকার শিশুদের একটি বড় অংশ উন্নয়নশীল দেশগুলিতে বসবাস করে। ইতিহাসে দেখা যায়, শিশুদের দাসে পরিণত করার প্রথা অনেক শতাব্দী ধরে বিদ্যমান। আনুষ্ঠানিকভাবে দাসপ্রথা বিলুপ্ত হওয়ার পরও শিশুদের দাসে পরিণত করা এবং তাদের কেনাবেচা ও পাচার এখনও অব্যাহত রয়েছে। বিশেষ করে উন্নয়নশীল দেশগুলোতে এটি একটি গুরুতর সামাজিক সমস্যা হিসেবে রয়ে গেছে। আধুনিক দাসত্বের অন্যান্য রূপের মত শিশুদাসত্বও দারিদ্র্যের সঙ্গে ঘনিষ্ঠভাবে জড়িত। চরম দারিদ্র্যের কারণে অনেকেই সন্তানদের বিক্রি করতে বাধ্য হয়। কারণ তারা জীবিকার অন্য কোনো পথ খুঁজে পায় না।

মার্কিন লেখিকা হ্যারিয়েট বিচার স্টো নিজের লেখায় এমন এক ব্যক্তির কথা উল্লেখ করেছেন, যে একজন দাস নারীকে শুধু এই উদ্দেশ্যে কিনেছিল যে, সেই দাসী সন্তান জন্মদানে সক্ষম ছিলেন। পরবর্তীতে সেই ব্যক্তিটি তার সন্তানদের দাস হিসেবে বিক্রি করে দিত।

## ইতিহাস

শিশু দাসত্ব হলো প্রাপ্তবয়স্ক হওয়ার আগেই শিশুদের দাস হিসাবে ব্যবহার করা। অতীতে অনেক শিশুকে দাস হিসেবে বিক্রি করা হতো। সাধারণত শিশুদের পরিবারের ঋণ পরিশোধ করার জন্য অথবা কোনো অপরাধের প্রতিশোধ হিসেবে বা পারিবারিক আর্থিক সংকট ঘুচাতে কিছু অর্থের বিনিময়ে শিশুদের দাস হিসেবে বিক্রি করে দেওয়া হতো। রোমান সাম্রাজ্যে কোনো দাস নারী যদি সন্তান জন্ম দিত, তাহলে সেই সন্তানের মালিকানা সাধারণত দাসীর মালিকের হাতেই থাকত। প্রায় একইভাবে খ্রিস্টীয় ১০০০ সালের দিকে কোরিয়া উপদ্বীপেও এই নিয়ম প্রচলিত ছিল। এছাড়াও মায়া সভ্যতা ও উত্তর আমেরিকার আদিবাসীদের মধ্যে দাসত্ব উত্তরাধিকার সূত্রে পাওয়া যেত, ফলে দাসদের সন্তানরা জন্মের সময় থেকেই দাস হিসেবে বিবেচিত হতো। 

### ইউরোপে

মধ্যযুগীয় ইউরোপে ব্যাপকভাবে দাসত্ব প্রচলিত ছিল এবং ইউরোপ ও উত্তর আফ্রিকা ভূমধ্যসাগর জুড়ে বিস্তৃত একটি আন্তর্জাতিক দাস বাণিজ্যিক নেটওয়ার্কের অংশ ছিল, যার মাধ্যমে ইউরোপীয় দাসদের মুসলিম বিশ্বে বিক্রয় করা হত।   মধ্যযুগে (৫০০-১৫০০ খ্রি.) ইউরোপে সাধারণত যুদ্ধকালীন বন্দীদের দাসত্বে বাধ্য করা হত। দাসপ্রথার অংশ হিসেবে ইউরোপে শিশু দাসত্বও প্রচলিত ছিল। আধুনিক যুগে ইউরোপের দেশগুলো যখন বিশ্বের বিভিন্ন প্রান্তে উপনিবেশ স্থাপন শুরু করে, তখন উপনিবেশিত অঞ্চল থেকে স্থানীয় মানুষদের ধরে এনে দাস বানানো হতো এবং তাদের অন্যান্য উপনিবেশিত অঞ্চলে শ্রমিক হিসেবে কাজে লাগানো হতো। বিশেষ করে আফ্রিকা ধরে আনা এই দাসদের মধ্যে অনেক শিশুও ছিল।

### মুসলিম বিশ্বে
তৎকালীন সমস্ত মুসলিম বিশ্বে দাস প্রথা মূলত ইসলামি শারিয়াহ আইনের বিধান অনুযায়ী নিয়ন্ত্রিত করা হতো। এই শরিয়া আইনে শুধু দাসদের অধিকার ও কর্তব্যই উল্লেখ করা ছিল না; বরং দাসদের সঙ্গে যৌন সম্পর্কের নিয়মও বিস্তারিতভাবে বর্ণনা করা হয়েছে। দাসত্বের প্রচলন থাকায় সেখানে শিশু দাসত্বের প্রচলন ছিল। প্রাপ্তবয়স্ক দাসদের সাথে সাথে শিশুদেরও দাস হিসেবে রাখা হত এবং তাদের আইনগত দিক থেকেও স্বীকৃতি দেওয়া হতো। ইসলামি শাসনব্যবস্থার অন্যান্য আইনের মতো দাসপ্রথা সম্পর্কিত সব আইনও শরিয়ার আওতায় নিয়ন্ত্রিত হতো।

ইসলামি আইন অনুযায়ী, তিন পদ্ধতিতে দাসের অধিকারী হওয়া সম্ভব ছিল: প্রথমত, যুদ্ধের সময় সরাসরি শত্রুদের (কাফির বা দারুল হারবের মানুষদের) বন্দী করে; দ্বিতীয়ত, দালাল বা ব্যবসায়ীর মাধ্যমে বিদেশি দাসদের ক্রয়-বিক্রয় দ্বারা; তৃতীয়ত, দাসত্বে জন্ম গ্রহণের মাধ্যমে। যদি শিশুর পিতা মাতা উভয় অথবা পরিচিত একমাত্র বাবা বা মা দাস হয়, তবে তাদের অনুগামী করে শিশুকেও দাস হিসেবে রাখা যেত।  ইসলামি আইন অনুযায়ী, একজন মুসলিম পুরুষের জন্য তার নিজের নারী দাসের সঙ্গে যৌন সম্পর্ক রাখা বৈধ ছিল, যা ইসলামি নীতিমালা অনুযায়ী বিবাহ বহির্ভূত যৌন সম্পর্ক বা যিনা হিসেবে গণ্য হত না। একজন দাসের সন্তান দাস হিসেবে জন্ম নিত, তবে যদি মালিক তার নারী দাসের সন্তানের পিতৃত্বকে স্বীকার করতেন, তাহলে সেই সন্তান স্বাধীনভাবে জন্ম নিত এবং তাকে দাস বানানো বৈধ ছিল না।

যদি কোনো মালিক নিজের দাসী স্ত্রীর গর্ভে সন্তান জন্মের পর সেই সন্তানকে নিজের বলে স্বীকার করতেন, তাহলে দাসী মা "উম্মুল ওয়ালাদ" হিসেবে পরিচিত হতেন এবং তার মালিক মারা গেলে সে স্বয়ংক্রিয়ভাবে স্বাধীন হয়ে যেতো। তবে মালিকের জীবদ্দশায় সে দাসীই থাকত, যদি না তার মালিক নিজে ইচ্ছা করে তাকে মুক্তি দিত। ঐতিহ্যগতভাবে মুসলিম বিশ্বের রাজকীয় পরিবারগুলি সাধারণত সন্তান জন্মদানের জন্য দাসীদের উপপত্নী হিসেবে গ্রহণ করতেন এবং রাজকীয় দাসী পত্নীদের সন্তানদের নিয়মিত স্বীকৃতি দিতেন। কিন্তু সাধারণ কোনো দাস মালিক ও তার দাসীর ক্ষেত্রে এটি সর্বক্ষেত্রে একই রকম ছিল না। কারণ কখনো কিছু মালিক তাদের দাসীদের মুক্ত না করানোর উদ্দেশ্যে অবৈধভাবে তাদের সন্তানদের স্বীকৃতি দিত না। তবে দাসী যদি আদালতে কাজির সামনে নিজের সন্তানের পিতৃত্ব প্রমাণে সক্ষম হতো, তাহলেও সে উম্মুল ওয়ালাদ হিসেবে বিবেচিত হতো।

ইসলামি শরিয়া আইনে আনুষ্ঠানিকভাবেই যৌন ব্যবসা নিষিদ্ধ করেছিল। তবুও যেহেতু ইসলামি আইন অনুযায়ী একজন পুরুষর জন্য তার ব্যক্তিগত নারী দাসীর সঙ্গে যৌন সম্পর্ক রাখার অনুমতি ছিল, তাই যৌন ব্যবসা কিছুটা ভিন্ন পদ্ধতিতে প্রচলিত ছিল বলে অনেকে ধারণা করেন; যদিও তা শরিয়া আইনে অবৈধই ছিল। কিছু ঘটনার ক্ষেত্রে দেখা যায় যে, একজন দালাল তার মহিলা দাসীকে দাস বাজারে কোনো গ্রাহকের কাছে বিক্রি করত এবং সেই গ্রাহক নারী দাসীটির সাথে ১–২ দিন যৌন সম্পর্ক করার পর “অসন্তুষ্টি” দেখিয়ে তাকে ফেরত দিত। এই প্রক্রিয়াটি ইসলামি আইনে অবৈধ হলেও মুসলিম বিশ্বের কিছু অঞ্চলে প্রচলিত ছিল। কিছু ঐতিহাসিক একে যৌন ব্যবসার একটি পদ্ধতি হিসেবে উল্লেখ করেছেন। এভাবে প্রাপ্তবয়স্ক নারী দাসীদের মতো শিশুরাও যৌন শোষণের শিকার হতো। ডোনাল্ড ম্যাককেঞ্জি তার সমকালীন "১৮৯৫ সাল থেকে জাঞ্জিবার, পেম্বা ও পূর্ব আফ্রিকার ব্রিটিশ অধিভুক্ত অঞ্চলের মূল ভূখণ্ডে প্রচলিত দাসপ্রথা ও দাস বাণিজ্য বিষয়ে প্রণীত একটি বিস্তারিত প্রতিবেদনে” জাঞ্জিবারের দাসপ্রথা সম্পর্কে উল্লেখ করেন যে, যৌন দাসত্বের কারণে ততটা সন্তান জন্ম নিত না, যার কারণে ক্রমাগত বিদেশ থেকে দাস আমদানির প্রয়োজন হতো। তিনি লিখেছেন: "একটি অদ্ভুত বিষয় হলো, দাসদের খুব কম সন্তান হয়। বলা হয় যে, এর কারণ হলো আরব ও স্থানীয় অন্যান্য জাতির লোকেরা সাধারণত অতি অল্পবয়সী মেয়েদের বিয়ে করে। দাসীদের সন্তান কম হওয়ার কারণে শ্রমিক দাসের ঘাটতি পড়ে; তাই শ্রমের চাহিদা পূরণ করতে নিয়মিত নতুন দাস আমদানির প্রয়োজন পড়ে। দাসদের মধ্যে শিশু জন্মের হার বৃদ্ধি না পাওয়ার প্রমাণ আমাকে বিশেষভাবে বিস্মিত করেছে। মৃত্যুহার যদি প্রতি হাজারে ৩০ জন ধরা হয়, তাহলে শ্রমঘাটতি পূরণ করতে প্রতি বছর ৭,০০০–এরও বেশি দাস আমদানি করতে হতো।

### মার্কিন যুক্তরাষ্ট্রে
হ্যারিয়েট বিচার স্টো নিজের রচনায় এমন এক নারীর কথা লিখেছেন, যাকে একজন দাস-মালিক ইচ্ছাকৃতভাবে কেবল সন্তান জন্ম দেওয়ার জন্যই কিনেছিল, যাতে সেই সন্তানদের পরে দাস হিসেবে বিক্রি করা যায়। দাসপ্রথা প্রচলিত সমাজে যে শিশুদের দাস হিসেবে কেনা হতো বা যারা দাস পরিবারে জন্ম গ্রহণ করত, তাদের কাছ থেকে কী ধরনের কাজ বা ভূমিকা প্রত্যাশা করা হবে, তা সবক্ষেত্রে একরকম ছিল না। গবেষকদের মতে, শিশুদের বয়স, শারীরিক সক্ষমতা এবং তারা অন্যদের ওপর কতটা নির্ভরশীল ইত্যাদি বিষয়ের ওপরই নির্ভর করত তারা কখন, কীভাবে এবং কোন শর্তে গৃহস্থালি ও শ্রমজীবনে যুক্ত হবে।

শিশু দাসদের কী ধরনের দায়িত্ব পালন করতে হতো এই বিষয়ে গবেষকদের মধ্যে এখনো মতপার্থক্য রয়েছে। কিছু গবেষণা ও বর্ণনায় দাস শিশুদের জীবনের যে চিত্র তুলে ধরা হয়েছে, তাতে দেখা যায় যে, মাঠে পূর্ণাঙ্গ শ্রমিক হিসেবে কাজে লাগানোর মতো বয়সে পৌঁছানোর আগ পর্যন্ত তারা প্রায় সম্পূর্ণভাবে কৃষিনির্ভর আর্থিক ব্যবস্থার বাইরে ছিল। এই দৃষ্টিভঙ্গিতে দাস শিশুদের শৈশবকে তুলনামূলকভাবে হালকা ও নির্ভার হিসেবে দেখানো হয়। এতে বোঝানো হয়, তারা অল্প সময়ের জন্য হলেও বাধ্যতামূলক কঠোর শ্রমের চাপ থেকে রেহাই পেয়েছিল। এই দৃষ্টিভঙ্গি অনুযায়ী বলা হয় যে, যদি শিশুদের দিয়ে আদৌ কোনো কাজ করানো হতো, তবে তা ছিল খুবই হালকা ধরনের গৃহস্থালি কাজ; যেমন: তাদের ‘ট্র্যাশ গ্যাং’ নামে ছোট ছোট দলে ভাগ করে জমিদারি বা খামারের চারপাশে পড়ে থাকা আবর্জনা সংগ্রহের কাজে নিযুক্ত করা হতো। তবে এই অভিমতের বিরোধী গবেষকরা যুক্তি দেন, দাসত্বের মাধ্যমে কার্যত দাস শিশুদের থেকে তাদের শৈশব কেড়ে নেওয়া হয়েছিল এবং খুব অল্প বয়সেই তাদের ওপর প্রাপ্তবয়স্কদের মতো দায়িত্ব চাপিয়ে দেওয়া হতো। অনেক গবেষকের মতে, কিছু শিশুকে মাত্র ছয় বছর বয়স থেকেই মাঠে কঠোর শ্রমের কাজ করতে বাধ্য করা হয়েছিল

কিছু গবেষকের বক্তব্য অনুযায়ী, অ্যান্টিবেলাম যুগে দক্ষিণ আমেরিকার কয়েকটি অঞ্চলে শিশুদের খুব অল্প বয়স থেকেই নিয়মিত ও বাধ্যতামূলক কাজে নিয়োজিত করা হতো। এই সময়টিকে এমন একটি যুগ হিসেবে চিহ্নিত করা হয়, যখন দাস শিশুদের ধীরে ধীরে কাজের রুটিন শেখানো শুরু হয়। একই সঙ্গে তাদের ওপর কঠোর শ্রমশৃঙ্খলা আরোপ করা হতো এবং সেই শৃঙ্খলা মানতে বাধ্য করার জন্য তাদের শাস্তির মুখোমুখিও করা হতো।

কিছুটা হলেও প্রাপ্তবয়স্কদের মতো আত্মসংযম বা নিজেকে নিয়ন্ত্রণের ক্ষমতা শিশু দাসদের মধ্যে ছিল; তবে তারা ঘরের একজন কার্যকর সদস্য হয়ে উঠলেও আইনগতভাবে শক্তি ও নির্ভরশীলতার দায়িত্ব থেকে মুক্ত ছিল না। গবেষকরা উল্লেখ করেছেন, “এই বিশেষ অবস্থা শিশুদের পরিবারের মধ্যে একটি বিশেষ অবস্থান নির্ধারণ করত এবং দাসত্ব থেকে মুক্তি পাওয়ার পরও তাদের জোরপূর্বক শিক্ষানবিশ হিসেবে কাজ করতে বাধ্য করত। কিছু দাসপ্রভু শিশু দাস বা গর্ভবতী মহিলাদের পছন্দ করতেন না। কারণ তাদের ধারণা ছিল যে, সন্তান জন্ম দিলে সেই মহিলার সময় ও শ্রম অনেকটাই নষ্ট হয়ে যাবে।

গর্ভবতী দাসী নারীদের ওপর দাসত্বের প্রভাব অঞ্চলভেদে ভিন্ন ভিন্ন ছিল। অধিকাংশ ক্ষেত্রে নারীরা সন্তান প্রসবের আগ পর্যন্ত মাঠ বা ক্ষেত-খামারে হালকা বা ছোটখাট কাজ করত। অ্যান্টিবেলাম যুগে আমেরিকার দক্ষিণে সাধারণত দাসী নারীরা সন্তানের জন্ম দেওয়ার পর প্রায় চার সপ্তাহ বিশ্রামে থাকতেন, যাকে তখন ‘প্রসববিরতি’ বলা হতো। এই সময়টি তাদের শারীরিক পুনরুদ্ধারের জন্য নির্ধারিত ছিল। তবে এই সময়েও তাদের স্বাধীনতা বা বিশ্রামের সুযোগ খুবই সীমিত ছিল।  উত্তর ভার্জিনিয়ার দাসপ্রভূরা সাধারণত মা দাসী নবজাতককে জন্ম দেওয়ার পর গড়ে মাত্র দুই সপ্তাহ বিশ্রাম নিতে দিতেন এবং এই সময় শেষ হতেই তারা মাতা দাসীদের পুনরায় ক্ষেত-খামার বা অন্যান্য কাজে ফেরত পাঠাতেন।

সেই সময়ে শিশুদের লালন-পালন এবং যত্ন নেওয়ার দায়িত্ব অন্যান্য ছোট শিশু ও বয়স্ক দাসদের ওপর এসে বর্তাতো। বিশ্বের প্রায় সবর্ত্র দাসদের সন্তানদের স্বয়ং দাসমালিকের সম্পত্তি হিসেবে গণ্য করা হত। ফলে দাসরা জন্মগতভাবেই শ্রমিক শ্রেণী হিসেবে নির্ধারিত হতো। উদাহরণস্বরূপ, থ্রল ও আমেরিকার দাসদের ক্ষেত্রে এটাই সাধারণ নিয়ম ছিল। কিছু পরিস্থিতিতে শিশুদেরও প্রাপ্তবয়স্কদের মতোই দাস হিসেবে গণ্য করা হতো। সাধারণত সন্তানের দাসত্বের অবস্থা তার মায়ের সামাজিক ও আইনগত অবস্থানের ওপর নির্ভর করতো। তবে কিছু অঞ্চলে পিতার অবস্থানকেও গুরুত্ব দেওয়া হতো। অনেক সংস্কৃতিতে দাসরা কঠোর পরিশ্রম বা নিজে অর্থ দিয়ে মুক্তি ক্রয় করে স্বাধীনতা অর্জনের সুযোগ পেত।

## আধুনিক যুগ
আধুনিক যুগে বিশ্বের অনেক দেশে দাসপ্রথা বিলুপ্ত হওয়ার ফলে শিশুদাসত্বও অনেকটা কমে এসেছে, এ কথা সত্য। তবে বাস্তবে এই সমস্যাটি বর্তমানও পুরোপুরি শেষ হয়ে যায়নি; বিশেষ করে উন্নয়নশীল দেশগুলোতে এটি এখনো ভিন্নরূপে বিদ্যমান। অ্যান্টি-স্লেভারি সোসাইটির মতে, যদিও বর্তমান পৃথিবীতে এমন কোনো রাষ্ট্র নেই, যা আইনগতভাবে একজন মানুষের ওপর অন্য কোনো মানুষের মালিকানার অধিকারকে স্বীকৃতি দেয় বা তা কার্যকর করে, তবুও দাস প্রথা বিলুপ্ত হওয়া মানেই যে দাসত্ব সম্পূর্ণভাবে শেষ হয়ে গেছে, বিষয়টি মোটেই এমন নয়। কারণ বিশ্বের বিভিন্ন প্রান্তে আজও লক্ষ লক্ষ শ্রমিক মানুষ কার্যত দাসত্বের মতো পরিস্থিতিতে জীবনযাপন করছে, যাদের অধিকাংশই শিশু ছেলে বা মেয়ে। এই বক্তব্য থেকে স্পষ্ট হয়, আইনগতভাবে দাসপ্রথা নিষিদ্ধ হলেও বাস্তব জীবনে শিশুশ্রম, জোরপূর্বক শ্রম, পাচার ও শোষণের মাধ্যমে শিশুদের এক ধরনের আধুনিক দাসত্বের মধ্যে ঠেলে দেওয়া হচ্ছে। এতে আরও উল্লেখ করা হয়েছে যে ২০০৩ সালে দাসত্ব, বিশেষ করে শিশু দাসত্ব ক্রমবর্ধমান হারে বৃদ্ধি পাচ্ছিল। এতে বলা হয় যে, অসংখ্য মানুষ এমন সব ভিন্নধরনের জোরপূর্বক শ্রমব্যবস্থার মধ্যে আটকে আছে, যেগুলো আইনগত অর্থে সরাসরি দাসত্ব হিসেবে গণ্য হয় না; যেমন পিয়োনেজ, ঋণদাসত্ব ও দাসসদৃশ উপপত্নীত্ব। তবে সমালোচকরা দাবি করেন যে, এখানে “দাসত্ব” শব্দটির অর্থ ও ব্যবহার তার ঐতিহ্যগত সীমা ছাড়িয়ে অতিরিক্তভাবে প্রসারিত করা হয়েছে। তাদের দাবি, এখানে যেসব পরিস্থিতিকে দাসত্ব বলা হচ্ছে, তা মূলত প্রকৃত দাসত্ব নয়। বরং এসব হলো দাসত্বের সঙ্গে মিল আছে এমন অন্যান্য স্বাধীনতাহীন বা জোরপূর্বক শ্রমব্যবস্থা; যেমন ঋণদাসত্ব, বাধ্যতামূলক শ্রম, চুক্তিভিত্তিক শোষণ ইত্যাদি, যাকে আইনি ও ঐতিহাসিক অর্থে কখনো দাসত্ব হিসেবে গণ্য হয় না। ১৯৯০ সালে দক্ষিণ সুদানের দিনকা অধ্যুষিত বাহর আল-গাজাল অঞ্চল থেকে দাসত্বের খবর প্রকাশ্যে আসে। ১৯৯৫ সালে দিনকা মায়েরা নিজেদের অপহৃত সন্তানদের বিষয়ে প্রকাশ্যে কথা বলেন, যাদের অপহরণ করে বাধ্যতামূলক শ্রমে নিয়োগ করা হয়। ১৯৯৯ সালে সুদানে প্রায় ২০,০০০ দাস থাকার কথা বিভিন্ন প্রতিবেদনে উল্লেখ করা হয়। হস্তনির্মিত উলের গালিচা শিল্প অত্যন্ত শ্রমনির্ভর কাজ এবং ভারত, পাকিস্তান, নেপাল ও মরক্কোর অন্যতম বৃহৎ রপ্তানি আয়ের উৎস। গত প্রায় ২০ বছরে আনুমানিক ২,০০,০০০ থেকে ৩,০০,০০০ শিশু এই শিল্পের সঙ্গে যুক্ত ছিল বলে ধারণা করা হয়। এদের অধিকাংশই ভারতের মধ্যাঞ্চলের উত্তর প্রদেশের ‘কার্পেট বেল্ট’ এলাকায় কাজ করে। এশিয়ার বহু দেশে শিশুদের অপহরণ করা হয় বা নানা কৌশলে দাসত্বমূলক শ্রমে আবদ্ধ করা হয়। এই শিশুরা কারখানা এবং ছোট ছোট কর্মশালায় বিনা পারিশ্রমিকে কাজ করতে বাধ্য হয় এবং তারা নিয়মিত শারীরিক নির্যাতন ও মারধরের শিকার হয়। পশ্চিম আফ্রিকায় পুরোনো দাস বাণিজ্যের সূত্র ধরে দাসপ্রথার পুনরাবির্ভাব ঘটেছে বলে ধারণা করা হয়। সেখানে বেনিন ও টোগোর মত দরিদ্র রাষ্ট্র থেকে শিশুদের অপহরণ করা হয়। কিছু শিশুকে তাদের অভিভাবক থেকে মাত্র ২০ থেকে ৭০ মার্কিন ডলারে কিনে নেওয়া হয়। পরবর্তীতে এই অপহৃত শিশুদের নাইজেরিয়া ও গ্যাবনের মতো তুলনামূলকভাবে ধনী ও তেলসমৃদ্ধ দেশগুলিতে পাচার করা হয় এবং সেখানে তাদের যৌনপল্লিতে দাস হিসেবে কিংবা বিনা বেতনের গৃহকর্মী হিসেবে জনপ্রতি প্রায় ৩৫০ মার্কিন ডলারে বিক্রি করা হয়। 

### পাচার

শিশু পাচার বলতে বোঝায় যে, শিশুদেরকে বলপ্রয়োগ বা প্রতারণার মাধ্যমে নিয়োগকরণ, আশ্রয় দেওয়া, সংগ্রহ করা কিংবা এক স্থান থেকে অন্য স্থানে বহন করা, যার উদ্দেশ্য হয়, তাদের ইচ্ছার বিরুদ্ধে বিভিন্ন কাজে বাধ্য করা। এসব কাজের মধ্যে রয়েছে বাণিজ্যিক যৌন শোষণ (যার মধ্যে পতিতাবৃত্তিও অন্তর্ভুক্ত) ও জোরপূর্বক শ্রম। এসবের মাধ্যমে কার্যত তাদের দাসত্বে আবদ্ধ করা হয়। অনেক বিশ্লেষকের মতে, মানব পাচার হলো আধুনিক যুগের দাসপ্রথারই একটি নতুন রূপ। অপরদিকে মানব পাচার বলতে বুঝানো হয় যে, মানুষকে বিক্রি করা অথবা তাকে বাণিজ্যিকভাবে ব্যবহার করা। মানব পাচারের শিকারদের বেশির ভাগই প্রাপ্তবয়স্ক হয় এবং বিশেষ করে নারীরা অধিক পাচারের শিকার হয়, যাদের পরবর্তীতে জোরপূর্বক যৌন ব্যবসায় (পতিতাবৃত্তি) প্রয়োগ করা হয়। প্রাপ্তবয়স্ক নারী ও পুরুষের সাথে সাথে শিশুরাও ব্যাপকভাবে পাচারের শিকার হয়। পরে তাদের অনেকেকেই জোরপূর্বক যৌন ব্যবসায় ব্যবহার করা হয় বা অন্যভাবে শোষণ করা হয়।

২০০১–২০০৩ সালে ইউক্রেনের বেসরকারি সংস্থা লা স্ট্রাডা ইউক্রেন দ্বারা পরিচালিত একটি জরিপে দেখা গেছে যে, পাচারকৃত ৩% নারীর বয়স ১৮ বছরের কম ছিল। জরিপটি ইউক্রেন থেকে পাচার হওয়া ১০৬ জন নারীর ওপর করা হয়েছিল। এছাড়া ২০০৪ সালে যুক্তরাষ্ট্রের পররাষ্ট্র দফতর জানিয়েছিল যে, অল্পবয়সী শিশু পাচারের ঘটনা বাড়ছে। থাইল্যান্ডের স্থানীয় এনজিওগুলো অনুমান করে যে, প্রায় এক-তৃতীয়াংশ যৌনকর্মীই ১৮ বছরের কম বয়সী শিশু এবং এদের মধ্যে অনেকেই থাইল্যান্ডের বাইরে থেকে পাচার করে নিয়ে আসা হয়েছে।

শিশু বিক্রয়, শিশু পতিতাবৃত্তি ও শিশু পর্নোগ্রাফি সম্পর্কিত জাতিসংঘের বিশেষ প্রতিবেদনদাতা অনুমান করেন যে, শুধু এশিয়াতেই প্রায় এক মিলিয়নের মতো শিশু যৌনবাণিজ্যের শিকার হয়েছে।

হাইতিতে প্রচলিত শিশু দত্তক ও পাচারের বিষয়ে চিলড্রেন, ওয়াল্ড ভিশন ও ব্রিটিশ রেডক্রসের মতে সংস্থা বিশেষভাবে সতর্ক করেছে। তারা জানায়, ভূমিকম্পের আগে অনুমোদন না পাওয়া শিশুদের দত্তক গ্রহণ অবিলম্বে বন্ধ করা উচত; কারণ শিশু পাচারকারীরা বিশৃঙ্খল পরিস্থিতিকে কাজে লাগিয়ে শিশুদের বিক্রি বা তাদের শোষণ করতে পারে। জাতিসংঘের মানবাধিকার বিষয়ক হাইকমিশনারের কার্যালয়ের মুখপাত্র বলেন, শিশু দাসত্ব ও পাচার ইতিমধ্যেই একটি বড় সমস্যায় পরিণত হয়েছে এবং আগামী কয়েক সপ্তাহ বা মাসে এটি আরো গুরুতর রূপ নিতে পারে।

### শিশু সৈন্য

জাতিসংঘের সংজ্ঞায় শিশু সৈন্য বা সশস্ত্র বাহিনীতে নিযুক্ত শিশু বলতে ১৮ বছরের কম বয়সী এমন যেকোনো ব্যক্তিকে বোঝায়, যে বর্তমান অথবা অতীতে কোনো সশস্ত্র বাহিনী বা সশস্ত্র গোষ্ঠীর দ্বারা কোনো ক্ষমতায় নিয়োগপ্রাপ্ত হয়েছে বা ব্যবহৃত হয়েছে। এর মধ্যে শুধু যোদ্ধা হিসেবে ব্যবহৃত শিশু নয়, বরং ছেলে ও মেয়ে শিশুদের রান্না, বোঝা বহনকারী, গুপ্তচর হিসেবে এবং যৌন উদ্দেশ্যে ব্যবহারের ঘটনাও অন্তর্ভুক্ত। ২০০৭ সালে হিউম্যান রাইটস ওয়াচ অনুমান করে যে, তৎকালীন বিভিন্ন চলমান সংঘাতে প্রায় ২ লাখ থেকে ৩ লাখ শিশু সৈনিক হিসেবে ব্যবহৃত হচ্ছিল। ২০১২ সালে এসে এই অনুমান আরও বেড়ে গিয়ে দেখা যায়, মাত্র ২০টি দেশেই প্রায় ৩ লাখ শিশু সৈনিক হিসেবে জড়িত ছিল। ধারণা করা হয়, শিশু সৈনিকদের মধ্যে প্রায় ৪০ শতাংশ ছিল মেয়ে শিশু, যাদের অপহরণ করে যৌন দাসী ও কথিত ‘স্ত্রী’ হিসেবে ব্যবহার করা হয়েছিল। 

জাতিসংঘের মতে, সশস্ত্র বাহিনী ও সশস্ত্র গোষ্ঠীর সঙ্গে যুক্ত শিশুদের নানা ভূমিকায় ব্যবহার করা হয়। এর মধ্যে রয়েছে সরাসরি যুদ্ধে অংশগ্রহণ, বিভিন্ন সহায়ক কাজ সম্পাদন; এমনকি আত্মঘাতী বোমা হামলার মতো সন্ত্রাসী কর্মকাণ্ডে শিশু ব্যবহারের ঘটনাও রয়েছে। প্রতিবেদনে আরো বলা হয়েছে যে, ৮ বা ৯ বছর বয়সী শিশুদেরও সশস্ত্র সংঘাতে জড়িত থাকার নজির পাওয়া গেছে। 

### জোরপূর্বক শ্রম
১৬ বছরের নিচের মেয়ে শিশুরা অন্যান্য বয়সীদের তুলনায় গৃহকর্মে সবচেয়ে বেশি নিয়োজিত থাকে, যা একপ্রকারের শিশুশ্রম হিসেবে গণ্য হয়। অনেক সময় দেখা যায়, গ্রামীণ দারিদ্র্যে বসবাসকারী বাবা–মায়েরাই নিজেদের মেয়েদের কাজের জন্য শহরে পাঠিয়ে দেন। হাইতিতে প্রচলিত রেস্তাভেক প্রথা এর একটি উল্লেখযোগ্য উদাহরণ। 

২০১৬ সালে বিশ্বব্যাপী প্রায় ২ কোটি ৫০ লক্ষের মত মানুষ জোরপূর্বক শ্রমে নিয়োজিত ছিল। এর মধ্যে ১ কোটি ৬০ লক্ষ মানুষ গৃহকর্ম, নির্মাণ ও কৃষির মতো খাতে জোরপূর্বক শ্রমের শোষণের শিকার হয়। এই পরিস্থিতিতে শিশুরাও বিশেষভাবে ঝুঁকিপূর্ণ অবস্থায় থাকে। শিশুদের প্রসঙ্গে বলতে হলে বর্তমান বিশ্বজুড়ে প্রায় ১৫ কোটি ২০ লক্ষ শিশু শ্রমে জড়িত, যাদের অনেককেই ঝুঁকিপূর্ণ ও বিপজ্জনক পরিবেশে কাজ করতে বাধ্য করা হয়।

## আরো দেখুন

* শিশু অধিকার সনদ
* সামরিক বাহিনীতে শিশু
* শিশু অধিকার
* শিশু অধিকার আন্দোলন

## তথ্যসূত্র


## গ্রন্থপঞ্জি

* 

## বহিঃসংযোগ

* Anti-Slavery Society
* BBC – Help for Gulf child camel jockeys
* NY Times – Robot Jockeys
* BBC – Child camel jockeys find hope
* Ansar Burney Trust – brought world attention to the plight of child camel jockeys and rescued hundreds of children from camel farms; operates shelter homes for trafficked victims; persuaded governments of Qatar and UAE to ban the use of children as camel jockeys in 2005.
* Sport of Sheikhs – Emmy and duPont award-winning documentary on camel jockeys in the Middle East
* Every Child Ministries —child slaves
* Trafficking in Minors – United Nations Interregional Crime and Justice Research Institute
* ECPAT international
* 'Tracking Africa's child trafficking – BBC
* 'Child traffic victims 'failed'- BBC
* Fears of rising child sex trade – The Guardian

বিষয়শ্রেণী:শিশু নিরাপত্তা
বিষয়শ্রেণী:শিশু নির্যাতন
বিষয়শ্রেণী:শিশু যৌন নির্যাতন
বিষয়শ্রেণী:শিশুশ্রম
বিষয়শ্রেণী:ধরন অনুযায়ী দাসত্ব